CELEX: 32007D0157
Language: hu
Date: 2007-03-07 00:00:00
Title: 2007/157/EK: A Bizottság határozata ( 2007. március 7. ) a kukoricatermékekben a nem engedélyezett, géntechnológiával módosított Bt10 szervezetre vonatkozó szükségintézkedésekről szóló 2005/317/EK határozat hatályon kívül helyezéséről (az értesítés a C(2007) 674. számú dokumentummal történt) (EGT vonatkozású szöveg )

8.3.2007   
            
            
               HU
            
            
               Az Európai Unió Hivatalos Lapja
            
            
               L 68/8
            
         
      A BIZOTTSÁG HATÁROZATA
   
   (2007. március 7.)
   a kukoricatermékekben a nem engedélyezett, géntechnológiával módosított „Bt10” szervezetre vonatkozó szükségintézkedésekről szóló 2005/317/EK határozat hatályon kívül helyezéséről
   (az értesítés a C(2007) 674. számú dokumentummal történt)
   (EGT vonatkozású szöveg)
   (2007/157/EK)
   AZ EURÓPAI KÖZÖSSÉGEK BIZOTTSÁGA,
   tekintettel az Európai Közösséget létrehozó szerződésre,
   tekintettel az élelmiszerjog általános elveiről és követelményeiről, az Európai Élelmiszer-biztonsági Hatóság létrehozásáról és az élelmiszerbiztonságra vonatkozó eljárások megállapításáról szóló, 2002. január 28-i 178/2002/EK európai parlamenti és tanácsi rendeletre (1) és különösen annak 53. cikke (1) bekezdésére,
   mivel:
   
               (1)
            
            
               A 178/2002/EK rendelet 53. cikke lehetővé teszi a valamely harmadik országból behozott élelmiszerre és takarmányra vonatkozó, megfelelő közösségi szükségintézkedések elfogadását az emberi egészségnek, az állatok egészségének vagy a környezetnek a védelme érdekében, amennyiben az érintett tagállamok által hozott intézkedésekkel nem lehet eredményesen csökkenteni a kockázatot.
            
         
               (2)
            
            
               Azt követően, hogy az Amerikai Egyesült Államok hatóságai azt a tájékoztatást adták, hogy valószínűleg nem engedélyezett, géntechnológiával módosított, „Bt10” elnevezésű kukoricával fertőzött kukoricatermékeket exportáltak a Közösségbe, és tekintettel az Európai Élelmiszer-biztonsági Hatóság nyilatkozatára, mely szerint kellően átfogó adatok hiányában lehetetlen volt teljes kockázatértékelést végezni a „Bt10”-re vonatkozóan az 1829/2003/EK európai parlamenti és tanácsi rendeletben (2) megállapított eljárásokkal összhangban, a Bizottság 2005. április 18-án elfogadta a kukoricatermékekben a nem engedélyezett, géntechnológiával módosított „Bt10” szervezetre vonatkozó szükségintézkedésekről szóló 2005/317/EK határozatot (3).
            
         
               (3)
            
            
               A 2005/317/EK határozat előírja, hogy az Amerikai Egyesült Államokból származó és valószínűleg fertőzött kukoricatermékek (nevezetesen a kukoricaglutén takarmány és a takarmányozási célú sörtönköly) szállítmányait csak akkor lehessen forgalomba hozni, ha azokhoz mellékelik az analitikai bizonylatot, mely bemutatja, hogy a termékek nem fertőzöttek a géntechnológiával módosított „Bt10” kukoricával.
            
         
               (4)
            
            
               Az arányosság, valamint annak biztosítása érdekében, hogy a kereskedelem korlátozása ne haladja meg az emberi egészségnek, az állatok egészségének és a környezetnek a védelméhez szükséges mértéket, a 2005/317/EK határozat felülvizsgálati záradékot tartalmaz annak vizsgálatára, hogy szükség van-e még a szükségintézkedésekre.
            
         
               (5)
            
            
               Kétszer került sor az intézkedések felülvizsgálatára – 2005 októberében és 2006 márciusában – és a tagállamokkal folytatott konzultációt követően a Bizottság arra a következtetésre jutott, hogy az intézkedéseket addig fenn kell tartani, míg a valószínűleg „Bt10”-zel fertőzött kukoricatermékek exportjára vonatkozóan további információk nem állnak rendelkezésre.
            
         
               (6)
            
            
               A géntechnológiával módosított „Bt10” kukoricát kifejlesztő Syngenta vállalat által szolgáltatott analitikai adatok szerint az Egyesült Államokban az Európai Bizottság Közös Kutatóközpontja által hitelesített és az Egyesült Államok Mezőgazdasági Minisztériuma által ellenőrzött vizsgálati módszerrel összhangban elvégzett vizsgálatok azt mutatják, hogy egyetlen mintában sem volt kimutatható a „Bt10” jelenléte 2005. november eleje óta. Tovább elemezték a kimutatási módszer megfelelőségét és azt nemrégiben megerősítette az Európai Bizottság Közös Kutatóközpontja.
            
         
               (7)
            
            
               Az Egyesült Államok hatóságai által a közelmúltban a Bizottságnak szolgáltatott információk alapján a Syngenta számos intézkedést vezetett be az Egyesült Államok Mezőgazdasági Minisztériumának bevonásával annak biztosítására, hogy a „Bt10” ne terjedjen a vállalat germoplazmájában és/vagy ne kerüljön terjesztésre a kereskedelmi termelésben.
            
         
               (8)
            
            
               A 2005/317/EK határozat hatályba lépése óta csupán egy alkalommal, 2005. május 24-én regisztrálták a „Bt10” belépését a Közösség területére. Egy „Bt10”-zel fertőzött kukoricatermék-szállítmány még a vizsgálat analitikai eredményeinek rendelkezésre állása előtt elhagyta az Egyesült Államokat, az importőr pedig még a hajó Írországba érkezése előtt bejelentette a szállítmányt. Így megakadályozták a fertőzött termékek forgalomba hozatalát.
            
         
               (9)
            
            
               E konkrét eseten kívül az illetékes nemzeti hatóságok által végzett ellenőrzések alapján a tagállamok nem tettek jelentést Bt10-előfordulásról.
            
         
               (10)
            
            
               Ezen információ alapján az a következtetés vonható le, hogy többé nincs szükség a kötelező hitelesítési követelmény fenntartására. Ennélfogva helyénvaló a 2005/317/EK határozat hatályon kívül helyezése.
            
         
               (11)
            
            
               Mindazonáltal helyénvaló, hogy a tagállamok újabb hathónapos időszakra továbbra is ellenőrizzék megfelelő szintű, véletlenszerű vizsgálatok alapján, hogy a „Bt10”-zel fertőzött kukoricatermékek még forgalomban vannak-e. A pozitív (kedvezőtlen) eredményekről az élelmiszerekre és takarmányokra vonatkozó sürgősségi riasztórendszeren keresztül gyorsan értesítik a Bizottságot, mely mérlegeli, hogy szükség van-e további intézkedésre.
            
         
               (12)
            
            
               Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
            
         ELFOGADTA EZT A HATÁROZATOT:
   1. cikk
   A 2005/317/EK határozat hatályát veszti.
   2. cikk
   További hathónapos időszakig a tagállamoknak megfelelő szintű, véletlenszerű vizsgálatokat kell biztosítaniuk a genetikailag módosított „Bt10” kukorica jelenlétének az Amerikai Egyesült Államokból származó alábbi termékekben való kimutatására:
   
               —
            
            
               a 2309 90 20 KN-kód alá tartozó, géntechnológiával módosított kukoricát tartalmazó vagy abból előállított kukoricasikér-takarmány,
            
         
               —
            
            
               a 2303 30 00 KN-kód alá tartozó, géntechnológiával módosított kukoricát tartalmazó vagy abból előállított sörtörköly.
            
         A pozitív (kedvezőtlen) eredményekről gyors értesítést kell küldeni az élelmiszerekre és takarmányokra vonatkozó sürgősségi riasztórendszeren keresztül.
   3. cikk
   Ennek a határozatnak a tagállamok a címzettjei.
   
      Kelt Brüsszelben, 2007. március 7-én.
      
         
            a Bizottság részéről
         
         Markos KYPRIANOU
         
         
            a Bizottság tagja
         
      
   
   
      (1)  HL L 31., 2002.2.1., 1. o. A legutóbb az 575/2006/EK bizottsági rendelettel (HL L 100., 2006.4.8., 3. o.) módosított rendelet.
   
      (2)  HL L 268., 2003.10.18., 1. o. Az 1981/2006/EK bizottsági rendelettel (HL L 368., 2006.12.23., 99. o.) módosított rendelet.
   
      (3)  HL L 101., 2005.4.21., 14. o.